*****

ΚΑΝΟΝΙΣΜΟΣ (ΕΟΚ) αριθ. 3778/89 ΤΟΥ ΣΥΜΒΟΥΛΙΟΥ

της 11ης Δεκεμβρίου 1989

περί διατάξεως παρεκκλίσεως όσον αφορά τις συμβάσεις αποθεματοποίησης του ελαιολάδου στην Ελλάδα, την Ισπανία και την Πορτογαλία καθώς και τις ονομασίες του ελαιολάδου που προορίζεται για εξαγωγή

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 2902/89 (2) και ιδίως το άρθρο 36,

την πρόταση της Επιτροπής,

Εκτιμώντας:

ότι το άρθρο 20δ παράγραφος 3 του κανονισμού αριθ. 136/66/ΕΟΚ προβλέπει ότι, όταν οι τιμές του ελαιολάδου στην κοινοτική αγορά προσεγγίζουν την τιμή παρέμβασης, κατά τη διάρκεια περιόδου που πρέπει να καθοριστεί, μπορεί να αποφασιστεί να επιτραπεί η σύναψη συμβάσεως αποθεματοποίησης· ότι οι συμβάσεις αυτές μπορούν να συνάπτονται μόνον με τις ομάδες των παραγωγών ή τις ενώσεις τους που έχουν αναγνωριστεί κατά την έννοια του κανονισμού (ΕΟΚ) αριθ. 1360/78 (3), όπως τροποποιήθηκε τελευταία από τον κανονισμό (ΕΟΚ) αριθ. 3875/88 (4)·

ότι, στην περίπτωση της Ελλάδας, της Ισπανίας και της Πορτογαλίας, οι ιδιαίτερες διαρθρωτικές συνθήκες δεν επέτρεψαν, κατά τη διάρκεια των τελευταίων ετών, να συσταθεί ικανοποιητικός αριθμός οργανώσεων που είναι αναγκαίες για τη σύναψη των συμβάσεων αποθεματοποίησης κατά την έννοοια του κανονισμού (ΕΟΚ) αριθ. 1360/78· ότι, επί του παρόντος, η κατάσταση δεν έχει σημειώσει ουσιαστική εξέλιξη· ότι, συνεπώς, στα εν λόγω κράτη μέλη, πολύ μικρός αριθμός παραγωγών μπορεί τυχόν να προσφύγει στις συμβάσεις αποθεματοποίησης· ότι, μέχρις ότου η εφαρμογή του εν λόγω κανονισμού στην Ελλάδα, την Ισπανία και την Πορτογαλία παράγει πλήρη αποτελέσματα, και προκειμένου να μην ζημιωθούν οι παραγωγοί αυτών των κρατών μελών, πρέπει να επιτραπεί παρέκκλιση, για περιορισμένο χρονικό διάστημα, από το άρθρο 20δ του κανονισμού αριθ. 136/66/ΕΟΚ, προβλέποντας παράλληλα τη δυνατότητα σύναψης συμβάσεων αποθεματοποίησης με οργανισμούς άλλους από εκείνους που προβλέπονται στον κανονισμό (ΕΟΚ) αριθ. 1360/78·

ότι, το άρθρο 35 παράγραφος 3 δεύτερη περίπτωση του κανονισμού αριθ. 136/66/ΕΟΚ προβλέπει ότι, για την εξαγωγή προς τις τρίτες χώρες του ελαιολάδου που αναφέρεται στο σημείο 3 του παραρτήματος του κανονισμού αυτού, η ονομασία «αγνό» μπορεί να χρησιμοποιείται μέχρι τις 31 Δεκεμβρίου 1989· ότι, αναμένοντας την προσφυγή των ονομασιών που προσδιορίζονται στα πλαίσια της διεθνούς συμφωνίας του 1986 για το ελαιόλαδο και τις επιτραπέζιες ελιές (5), και προκειμένου να μην ζημιωθούν οι κοινοτικοί εξαγωγείς, πρέπει να διατηρηθεί, για περιορισμένο χρονικό διάστημα και για την εξαγωγή προς τις τρίτες χώρες, η προαναφερόμενη παρέκκλιση,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά παρέκκλιση από το άρθρο 20δ παράγραφος 3 του κανονισμού αριθ. 136/66/ΕΟΚ και για τις περιόδους εμπορίας 1989/90 και 1990/91, οι συμβάσεις αποθεματοποίησης για το ελαιόλαδο είναι επίσης δυνατό να συνάπτονται στην Ελλάδα, την Ισπανία και την Πορτογαλία από τις οργανώσεις των παραγωγών και τις ενώσεις τους που έχουν αναγνωριστεί, κατά την έννοια του εν λόγω κανονισμού, οι οποίες κατέχουν ελαιόλαδο κοινοτικής παραγωγής που έχει παραχθεί από τα ίδια τους τα μέλη και οι οποίες διαθέτουν κατάλληλες εγκαταστάσεις για την αποθεματοποίηση.

Άρθρο 2

Κατά παρέκκλιση από το άρθρο 35 παράγραφος 3 δεύτερη περίπτωση του κανονισμού αριθ. 136/66/ΕΟΚ και κατά τη διάρκεια περιόδου που λήγει στις 31 Δεκεμβρίου 1990, τα κράτη μέλη μπορούν να επιτρέπουν, όσον αφορά το ελαιόλαδο που αναφέρεται στο σημείο 3 του παραρτήματος του εν λόγω κανονισμού και που προορίζεται για εξαγωγή, τη χρησιμοποίηση των όρων «αγνό ελαιόλαδο».

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 11 Δεκεμβρίου 1989.

Για το Συμβούλιο

Ο Πρόεδρος

H. NALLET

(1) ΕΕ αριθ. 172 της 30. 9. 1966, σ. 3025/66.

(2) ΕΕ αριθ. L 280 της 29. 9. 1989, σ. 2.

(3) ΕΕ αριθ. L 166 της 23. 6. 1978, σ. 1.

(4) ΕΕ αριθ. L 346 της 15. 12. 1988, σ. 3.

(5) ΕΕ αριθ. L 214 της 4. 8. 1987, σ. 2.